Jesper Petersen (SF), 2008-05-13:
SF kan selvfølgelig støtte det fremsatte lovforslag.
Det lukker en række huller i skattelovgivningen, som, når de bruges, betyder færre penge i den fælles kasse - penge, der kan bruges til at forbedre vores fælles velfærd eller til, at almindelige lønmodtagere kan betale mindre i skat.
Forslagene er udmærkede.
De er gennemgået flere gange.
Spekulanter og plattenslagere skal ikke have lejlighed til at udnytte huller i skattelovgivningen, mens alle andre betaler, som de skal, for at få gavn af vores fælles velfærd.
Forslagene er udmærkede, men regeringens tidligere slogan, »vi kan gøre det lidt bedre«, mener jeg også kan gælde på dette område.
Måske sniger der sig stadig et mål ind - for at blive i fodboldterminologien, for jeg var også til stede på stadion i går, og det var ualmindelig mange mål, der sneg sig ind.
Måske kan vi bringe det ned på nul, hvis man udformer disse forslag en smule bredere.
Forslaget om, at visse kommanditselskaber m.v. skal selskabsbeskattes, bør udvides til at omfatte alle kommanditselskaber, der overvejende har selskaber, institutioner og lignende som kommanditister.
Samtidig bør reglen ikke kun omfatte fuldt skattepligtige kommanditselskaber, men også kommanditselskaber, der er begrænset skattepligtige.
På den måde kan der tilbageholdes udbytteskat ved udbetaling af udbytte til kapitalfonde, der er organiseret som kommanditselskaber eller såkaldte limited partnerships i skattelylande.
Ændringen af avancebeskatningsloven, så selskabers beskatning af avance på konvertible obligationer og aktier erhvervet på grundlag af konvertible obligationer beskattes ligesom renteindtægterne på almindelige lån, er også fornuftig.
Men også den kan udvides, så den også omfatter tegningsretter med lang løbetid, altså såkaldte warrants,
således at det skattemæssige anskaffelsestidspunkt for en aktie erhvervet på grundlag af en warrant fastsættes til det tidspunkt, hvor der tegnes en egentlig aktie.
Også her bremses der for en mulighed for spekulation.
Ændringen af koncerndefinitionen i ligningslovens § 5 G bør i stedet omfatte en tilsvarende ændring af koncerndefinitionen i kursgevinstlovens § 4.
Så kan der ikke længere gives tabsfradrag for selskaber, der investerer i fællesskab, men hver især ikke er majoritetsaktionærer.
Det er en måde at investere på, der jo mindsker risikoen ved investeringerne for selskaberne, men i stedet belaster den fælles samfundskasse, hvis investeringen viser sig at give tab.
Indgrebet mod misbrug af virksomhedsordningen ved leasingbiler støtter vi selvfølgelig også.
Men jeg har stillet nogle spørgsmål til ministeren om beregningen af det beløb, der skal beskattes ved udtræden af virksomhedsordningen, hvis udtrædelsen ikke sker i anskaffelsesåret, så vi alle kan få lidt mere klarhed over det.
Det er noget af det, vi vil se frem til under udvalgsbehandlingen.
Lovændringerne er i lovforslaget anslået til at skulle medføre udgifter for SKAT på 2,5 mio. kr. Er der tale om penge til kontrol af, at de nye regler overholdes, er vi med på det, men er der tale om at dække nogle af SKAT's budgetmæssige problemer, er det nok ikke den korrekte måde at gå frem på.
Så hvordan man præcis er nået frem til de 2,5 mio. kr., som det vil koste for SKAT, vil vi også gerne se nærmere på under udvalgsbehandlingen.
Men alt i alt kan SF altså støtte forslaget.
Vi begrænser mængden af mål, der går ind, men regeringen kan sagtens gøre det lidt bedre og måske lukke hullerne i forsvaret endnu bedre.